L-importanza ta' relazzjonijiet bilaterali dejjem aktar b'saħħithom bejn Malta u l-Awstrija ddominat il-laqgħa bejn il-Kap tal-Partit Nazzjonalista Bernard Grech u l-Ambaxxatur Awstrijak għal Malta Andreas Stadler fid-Dar Ċentrali. Bernard Grech qal li hu importanti li ż-żewġ pajjiżi jibqgħu jaħdmu qrib xulxin, partikolarment minħabba li t-tnejn huma Stati Membri fl-Unjoni Ewropea. Min-naħa tiegħu, l-Ambaxxatur Awstrijak qal li għalkemm Malta ssieħbet fl-Unjoni Ewropea disa' snin wara l-Awstrija, l-impenn ta' Malta fl-istituzzjonijiet Ewropej jinħass ferm, partikolarment dwar temi importanti bħall-immigrazzjoni fil-Mediterran u l-ambjent. Iż-żewġ naħat għamlu referenza wkoll għall-politika barranija komuni, partikolarment li ż-żewġ pajjiżi jħaddnu l-politika ta' newtralità. Il-Kap tal-Partit Nazzjonalista kien akkumpanjat mill-Kelliem tal-Oppożizzjoni għall-Affarijiet Barranin Carm Mifsud Bonnici u s-Segretarju Internazzjonali Roselyn Borg Knight.